
1. [bookmark: _Toc137201103][bookmark: _Toc235093268]Uvod

Strategija upravljanja rizicima od katastrofa do 2030. godine (u daljnjem tekstu: Strategija) dugoročni je akt strateškog planiranja koji je, s pripadajućim Akcijskim planom upravljanja rizicima od katastrofa za razdoblje do 2024. godine (u daljnjem tekstu: Akcijski plan), donijela Vlada Republike Hrvatske u listopadu 2022. godine. Za preostalo strateško razdoblje, Strategija se provodi kroz Akcijski plan za razdoblje do 2027. godine te Akcijski plan za razdoblje do 2030. godine.

Strategija je izrađena u skladu s obavezama iz članka 10. Zakona o sustavu civilne zaštite („Narodne novine“, br. 82/15, 118/18, 31/20, 20/21 i 114/22) te Zakona o sustavu strateškog planiranja i upravljanja razvojem Republike Hrvatske („Narodne novine“, br. 123/17 i 151/22).

Ovaj strateški dokument preduvjet je i za korištenje sredstava iz europskih fondova, programa i instrumenata u financijskom razdoblju 2021.-2027.

Strategija je primjer proaktivnog pristupa upravljanju rizicima koji podrazumijeva planiranje i provođenje mjera za sprječavanje i ublažavanje katastrofa te povećanje spremnosti Republike Hrvatske da na učinkovitiji način reagira na rizike, kao i na pojavu katastrofe.
Dugoročna razvojna vizija definirana Strategijom je: Republika Hrvatska otpornija na katastrofe, kroz ostvarenje dva strateška cilja:
1. Smanjenje rizika od katastrofa
1. Povećanje spremnosti za upravljanje u katastrofama.

Upravljanje rizicima od katastrofa je višesektorsko područje koje uključuje javne politike koje trebaju zajednički djelovati u cilju poboljšanja preventivnih aktivnosti, odgovora i oporavka. 
U provedbu Strategije, uz Ministarstvo unutarnjih poslova, uključena su i druga tijela koja su sudjelovala u izradi Strategije kroz Hrvatsku platformu za smanjenje rizika od katastrofa:
· ministarstvo nadležno za poljoprivredu – nadležno za bolesti bilja i suše
· ministarstvo nadležno za zdravstvo – nadležno za ekstremne temperature, epidemije i pandemije
· ministarstvo nadležno za zaštitu okoliša i zelenu tranziciju - nadležno za industrijske nesreće, poplave, snijeg i led, zaslanjenost kopna te klimatske promjene koje su višesektorski rizik
· ministarstvo nadležno za prostorno uređenje, graditeljstvo i državnu imovinu – nadležno za potres i klizišta
· ministarstvo nadležno za more, promet i infrastrukturu – nadležno za onečišćenje mora
· državni ured nadležan za vatrogastvo – nadležan za požare otvorenog tipa.

Tijekom 2025. godine provodile su se aktivnosti vezane za usvajanje drugog Akcijskog plana upravljanja rizicima od katastrofa za razdoblje do 2027. godine, s naglaskom na izradu objedinjene procjene fiskalnog učinka, budući da su sadržajni elementi Akcijskog plana dovršeni ranije. Akcijski plan definira aktivnosti s određenim rokovima provedbe, nadležna tijela odgovorna za implementaciju pojedine aktivnosti te indikativni financijski plan za svaku pojedinu aktivnost, odnosno strateški projekt koji doprinosi ostvarenju strateških ciljeva. Proces izrade i donošenja Akcijskog plana upravljanja rizicima od katastrofa za razdoblje do 2027. godine u završnoj je fazi te je trenutno u tijeku završna izrada objedinjene procjene fiskalnog učinka novog Akcijskog plana.
Iako Akcijski plan još nije formalno usvojen, aktivnosti usmjerene na jačanje sustava upravljanja rizicima od katastrofa te unaprjeđenje odgovora na katastrofe kontinuirano se provode te pridonose ostvarenju strateških ciljeva. 




[bookmark: _Toc235093269]2. Izvješće o provedbi strateških ciljeva 

Praćenje i izvještavanje o provedbi aktivnosti i doprinosa ostvarenju strateških ciljeva Strategije upravljanja rizicima od katastrofa do 2030. godine provodi se kroz suradnju s članovima Radne skupine za praćenje provedbe Strategije koji su najčešće i predstavnici različitih ministarstava  koji su sudjelovali u izradi Strategije te pridonose njenoj provedbi. 
Putem online upitnika prikupljeni su podaci o utrošenim sredstvima i statusu projekata te o najznačajnijim rezultatima ostvarenim u 2025. godini, navedeni u prijedlogu Akcijskog plana upravljanja rizicima od katastrofa za razdoblje do 2027. godine.
Također je provedeno ispitivanje o razini doprinosa pojedinog nadležnog tijela u ostvarenju strateških ciljeva definiranih u Strategiji. Korištena je metoda samoprocjene u rasponu od 1 (neznatan doprinos) do 10 (značajan doprinos). 
Temeljem nalaza srednjoročnog vrednovanja Strategije koje se provodilo u razdoblju od travnja do prosinca 2025. godine, uz postojeće upitnike izrađen je i treći upitnik za evaluaciju razvojnih potreba upravljanja rizicima od katastrofa prema rizicima. 
Radi što bolje analize prikupljenih odgovora iz upitnika, po potrebi su s nadležnim tijelima provedeni dodatni intervjui.

[bookmark: _Toc235093270]2.1. Strateški cilj 1. Smanjenje rizika od katastrofa

Strateški cilj „Smanjenja rizika od katastrofa“ sadrži četiri ključna područja intervencije:
KPI 1.1. - Upravljanje
Uspostavljanje učinkovitijeg sustava upravljanja rizicima od katastrofa jačanjem uloge Hrvatske platforme za smanjenje rizika od katastrofa te implementacija načela sustavnog upravljanja rizicima od katastrofa i održivog razvoja u važeći zakonodavni okvir
KPI 1.2. - Podizanje svijesti i edukacija građana, jedinica lokalne i područne (regionalne)
samouprave i tijela državne uprave s ciljem smanjenja ranjivosti i izloženosti te gubitka ljudi i šteta na imovini, infrastrukturi, biljnom i životinjskom svijetu, okolišu i kulturnoj baštini kroz povećanje informiranosti o potencijalnim rizicima. Jačanje mehanizama za prikupljanje podataka o štetama i gubicima, razvoj sustava ranog upozoravanja te podizanje svijesti o potrebi smanjenja rizika od katastrofa i ulozi građana, lokalne samouprave i tijela državne uprave u procesu smanjenja rizika 
KPI 1.3. - Znanstveno utemeljene procjene rizika izradom multisektorskih i sektorskih procjena
rizika za različite scenarije prijetnji/rizika povezanih s klimatskim promjenama te podizanje svijesti i informiranosti o riziku i sposobnosti upravljanja rizikom
KPI 1.4. - Integracija ciljeva Strategije upravljanja rizicima od katastrofa do 2030. godine u
strateški i zakonodavni okvir, s ciljem privlačenja i korištenja europskih fondova, programa i instrumenata. 

[bookmark: _Toc235093271]2.1.1. Ostvarene vrijednosti pokazatelja uspješnosti  

Pokazatelj učinka za strateški cilj „Smanjenje rizika od katastrofa“ prati promjene u razini posljedica katastrofa na gospodarstvo Republike Hrvatske te je usklađen s metodologijom Sendai okvira za smanjenje rizika od katastrofa i sustavom izvještavanja putem Sendai Monitora.[footnoteRef:1] [1:  Pokazatelji učinka usklađeni su s globalnim ciljevima Sendai okvira za smanjenje rizika od katastrofa 2015.–2030. i metodologijom izvještavanja putem sustava Sendai Monitor. Pokazatelj izravnih ekonomskih gubitaka pripisanih katastrofama u odnosu na BDP odgovara globalnom cilju C (indikator C-1).] 

Podaci o ostvarenim vrijednostima pokazatelja prikupljaju se iz više sektorskih izvora te se agregiraju na nacionalnoj razini. Budući da je upravljanje rizicima od katastrofa višesektorsko područje, pojedini podaci prikupljaju se i obrađuju u različitim nadležnim tijelima državne uprave i institucijama koje su odgovorne za praćenje pojedinih vrsta rizika i posljedica katastrofa.
Zbog složenosti procesa prikupljanja, obrade i validacije podataka, službeni agregirani podaci o štetama i gubicima u katastrofama u pravilu postaju dostupni tek tijekom drugog ili trećeg kvartala godine koja slijedi nakon izvještajne godine.
Budući da se godišnje izvješće o provedbi Strategije upravljanja rizicima od katastrofa izrađuje tijekom prvog kvartala godine, u trenutku izrade ovog izvješća nisu dostupni službeni konsolidirani podaci za 2025. godinu. Slijedom navedenog, u ovom izvješću prikazane su posljednje dostupne potvrđene vrijednosti pokazatelja učinka koje se odnose na 2024. godinu.
Također je važno naglasiti da u Republici Hrvatskoj trenutno ne postoji jedinstveni nacionalni sustav za sustavno prikupljanje i praćenje podataka o štetama i gubicima od katastrofa u realnom vremenu, već se podaci prikupljaju i obrađuju periodično na kraju izvještajne godine. Aktivnosti usmjerene na unaprjeđenje metodologije i uspostavu sustava za sustavnije prikupljanje podataka o štetama i gubicima provode se kroz projektne i razvojne inicijative.

	Pokazatelj učinka
	Početna vrijednost
(2017)
	Ciljana vrijednost
	Ostvarena vrijednost

	
	
	Smanjenje početne vrijednosti za 10% 2030.
	Godišnja 1% (linearna)
	Godina
	Iznos

	Izravni ekonomski gubici pripisani katastrofama u % BDP-a
	0,006628[footnoteRef:2] [2:  Početna vrijednost temeljem Sendai monitora
 (https://sendaimonitor.undrr.org/country/coordinator/analytics/country-global-target/13/4?countries=41). Podatak iz Strategije upravljanja rizicima od katastrofa (0,00056) preuzet je s portala koji prati indikatore vezane uz Ciljeve održivog razvoja Državnog zavoda za statistiku. Navedeni podatak više nije dostupan.] 

	0,005965
	0,00656172
	2021
	0,002655

	
	
	
	0,00649544
	2022
	0,006032

	
	
	
	0,00642916
	2023
	0,005586

	
	
	
	0,00636288
	2024
	0,003038

Što se tiče sakupljenih podataka od nadležnih tijela kroz upitnik o samoprocjeni razine doprinosa aktivnosti u ostvarenju strateškog cilja, ukupna prosječna ocjena za Strateški cilj 1. Smanjenje rizika od katastrofa je 7,0.
U odnosu na prošlogodišnju samoprocjenu doprinosa u ostvarenju strateških ciljeva, kod nadležnih tijela vidljiv je blagi porast prosječne ocjene u svakom ključnom području intervencije, osim KPI 1.3 (Znanstveno utemeljene procjene rizika). Takav trend rezultirao je blagim rastom ukupne prosječne ocjene za strateški cilj 1 (7,0 u odnosu na prošlogodišnju prosječnu ocjenu 6,9).
Ukupan iznos utrošenih sredstva u 2025. godini za projekte iz prijedloga Akcijskog plana koji doprinose ovom strateškom cilju iznosi oko 50.583.000 eura.

[bookmark: _Toc172274836][bookmark: _Toc235093272]2.1.2. Opis napretka u provedbi strateškog cilja 1.
Upravljanje
U cilju unapređenja sustava upravljanja rizicima od poplava, Hrvatske vode provele su projekt VEPAR - Projekt unaprjeđenja negrađevinskih mjera upravljanja rizicima od poplava u Republici Hrvatskoj, koji je uspješno završen 2025. godine. Projektom je značajno unaprijeđen sustav hidrološkog praćenja površinskih voda postavljanjem 850 suvremenih hidroloških postaja na više od 630 lokacija diljem zemlje koje u stvarnom vremenu bilježe ključne parametre. Ovim projektom Republika Hrvatska imat će točnije i potpunije podatke o stanju rijeka, nasipa i drugih vodnih građevina, što će omogućiti bržu i učinkovitiju reakciju u slučaju poplava.
U travnju 2025. godine donesen je Zakon o klimatskim promjenama i zaštiti ozonskog sloja čime je uspostavljen zakonski okvir za djelokrug rada središnje točke za prilagodbu klimatskim promjenama koja će djelovati unutar Ministarstva zaštite okoliša i zelene tranzicije. Uspostava središnje točke za prilagodbu klimatskim promjenama omogućit će učinkovito praćenje provedbe nacionalne Strategije prilagodbe klimatskim promjenama te mjera i aktivnosti vezanih uz procjenu klimatskog rizika. 
U okviru provedbe Akcijskog plana Vlade Republike Hrvatske za izgradnju i održavanje šumskih prometnica, tijekom 2025. godine provodile su se aktivnosti za unapređenje i održavanje mreže šumskih prometnica u funkciji protupožarne zaštite. Time je poboljšana dostupnost terena za interventne službe, jasnije su definirane nadležnosti u održavanju prometnica te je unaprijeđena koordinacija i integracija mjera zaštite od požara s drugim sektorima. 

Podizanje svijesti i edukacija
Tijekom 2025. godine, u okviru projekta Izrada smjernica za podizanje svijesti o smanjenju rizika od katastrofa i sustava prikupljanja podataka o šteti i procjeni gubitaka (Drafting Disaster Risk Reduction Awareness Raising Guidelines and Disaster Loss Data & Assessment System – DrawData) Ministarstva unutarnjih poslova, brošure o smanjenju rizika od katastrofa prilagođene su i prevedene na Brailleovo pismo te su distribuirane udrugama za slijepe i slabovidne osobe diljem Hrvatske. Za djecu i mlade izrađeni su strip i vježbenica. Strip će također biti preveden na engleski jezik kako bi bio dostupan i drugim državama članicama kao primjer dobre prakse. Također, aktivnosti projekta DrawData obuhvaćale su i izradu upitnika za analizu stanja svijesti, izradu Smjernica za podizanje svijesti o rizicima od katastrofa, kampanju na temu važnosti smanjenja rizika od katastrofa plakatima te održavanje promotivnih događaja u 4 pilot županije projekta i Zagrebu. 
Kontinuirano se provode i druge aktivnosti u području podizanja svijesti i edukacije građana o rizicima od katastrofa: 
· Građevinski fakultet Sveučilišta u Zagrebu i Hrvatski centar za potresno inženjerstvo (HCPI) provode aktivnosti u svrhu osnivanja Memorijalno-edukacijskog centra „potresi 2020“; 
· Državni hidrometeorološki zavod (DHMZ) redovito objavljuje mjesečni Bilten i godišnju publikaciju Prikazi u kojima se objavljuju analize vremena i klimatske varijabilnosti hidroloških, ekoloških, biometeoroloških i agrometeoroloških prilika na području Hrvatske, te analize izvanrednih događaja; 
· Ministarstvo unutarnjih poslova u 2025. godini u suradnji s DHMZ-om izradilo je novu brošuru „Olujno nevrijeme“ te je u suradnji s Uredom UN-a za smanjenje rizika od katastrofa (UNDRR), prevelo i objavilo on-line igru „Spriječi katastrofe“;
· Hrvatski Crveni križ (HCK) kroz edukacije, prezentacije i promocije promovira važnost znanja pružanja prve pomoći, darivanja krvi, savjetuje građane o aktivnostima koje oni sami mogu poduzeti na nivou obitelji prije, tijekom i nakon kriznog događaja. Tijekom 2025. godine HCK organizirao je i proveo 172 edukacije, prezentacije i promocije s ciljem podizanja svijesti na kojima je sudjelovalo 15 570 građana;
· Tijekom 2025. godine provedene su edukativne aktivnosti namijenjene vlasnicima privatnih šuma, usmjerene na podizanje razine znanja i svijesti o mjerama protupožarne zaštite i preventivnom djelovanju u šumama;
· U 2025. g. Hrvatska agencija za poljoprivredu i hranu (HAPIH) održala je 15 radionica vezanih za zdravlje/bolesti bilja, objavila dvije brošure (dostupne u tiskanom i on-line obliku) i imala 13 medijskih nastupa. Edukacija građana provodi se kroz javnu kampanju „Zdravlje bilja za život“;
· Hrvatske šume pojačale su medijsku prisutnost (TV, radio, online portali, društvene mreže, jumbo plakati, tiskana izdanja novina) kroz promotivnu kampanju u svrhu podizanja svijesti građana o opasnostima od požara i odgovornije ponašanje u prirodi
· Hrvatska gorska služba spašavanja (HGSS) intenzivno radi na informiranju građana o sigurnom kretanju i boravku u prirodi, te o potencijalnim rizicima i situacijama u slučaju katastrofa. Obavještavanje građana provodi se medijskim putem (objave na društvenim mrežama, jumbo plakati, baneri i drugo), te kroz rad s predškolskom i školskom djecom koje aktivno provode stanice.

Znanstveno utemeljene procjene rizika
Kroz projekt Izrada smjernica za podizanje svijesti o smanjenju rizika od katastrofa i sustava prikupljanja podataka o šteti i procjeni gubitaka (Drafting Disaster Risk Reduction Awareness Raising Guidelines and Disaster Loss Data & Assessment System – DrawData) Ministarstva unutarnjih poslova tijekom 2025. godine održane su dvije radionice i jedan okrugli stol na temu prikupljanja podataka o štetama i gubicima od katastrofa. Nakon radionica i konzultacija s relevantnim dionicima izrađena je Metodologija prikupljanja podataka o štetama i gubicima u RH uslijed izvanrednog događaja. Na promotivnim aktivnostima u 4 pilot županije sudjelovalo je ukupno 300 sudionika, a okrugli stol i završni događaj okupio je sve važne dionike i korisnike projekta. Cilj projekta je izgradnja temelja za razvoj jedinstvenog sustava za prikupljanje podataka o štetama i gubicima koji je uspješno testiran u 4 regije (pilot područja) u Hrvatskoj. Točnost i transparentnost podataka o rizicima od katastrofa i štetama i gubicima pridonijet će kvaliteti procjene rizika na lokalnoj i nacionalnoj razini i izgradnji okvira za otpornu zajednicu svjesnu rizika.
Ministarstvo zdravstva u suradnji sa Svjetskom zdravstvenom organizacijom (SZO) i Hrvatskim zavodom za javno zdravstvo (HZJZ) u 2025. godini pokrenulo je izradu prve Nacionalne strateške procjene rizika (NSRA) od izvanrednih situacija u zdravstvu koristeći STAR (Strategic Toolkit for Assessing Risks) metodologiju SZZO-a. 
Tijekom 2025. godine provedene su intenzivne terenske i tehničke aktivnosti u okviru projekta CROSSNET Seizmološke službe Republike Hrvatske. Uspješno je instaliran velik broj novih širokopojasnih i akcelerografskih postaja čime je značajno unaprijeđen sustav prikupljanja, obrade i distribucije seizmičkih podataka. 
U okviru međunarodnog projekta Otpornost i zaštita kritičnih subjekata u Europi (Resilience and Protection of Critical Entities in Europe - RECIPE 2024), u 2025. godini izrađena je istraživačka studija i utvrđeni su nedostaci i potrebe nacionalnih sustava zaštite kritičnih subjekata te je u svibnju 2025. g. organiziran makroregionalni događaj sa projektnim partnerima i stručnjacima za zaštitu kritične infrastrukture.
Građevinski fakultet Sveučilišta u Zagrebu ostvario je suradnju s Državnim arhivom u okviru projekta Analiza ponašanja zgrada u blokovskoj gradnji i definiranje tipskih seizmičkih pojačanja za zgrade u bloku/nizu te se provodi digitalizacija arhivskog gradiva tradicijskih blokova Donjeg grada koji je najugroženiji od djelovanja potresa na području grada Zagreba. Također, u okviru projekta Unapređenje sustava za procjene oštećenja i uporabljivosti građevina nakon potresa izrađen je obrazac, priručnik i mobilna aplikacija za pregled i ocjenu oštećenja mostova nakon potresa, što je ključno za planiranje kriznog djelovanja sustava civilne zaštite kako bi se pogođenim područjima pravovremeno mogla pružiti pomoć i pristupiti akcijama potrage i spašavanja. Projektom se razvija i edukacijska simulacija u VR okruženju. 
U međunarodnom projektu Prekogranični pristup za poboljšanje procjene rizika od klizišta korištenjem inventara klizišta temeljenog na LiDAR-u – LADY tijekom 2025. godine provedeni su temeljni koraci za izradu metodologije procjene hazarda od klizišta u narednom periodu provedbe projekta. Izrađen je katastar klizišta temeljem detaljne vizualne interpretacije LiDAR snimaka, a u fazi razvoja je i aplikacija za automatsko prepoznavanje klizišta. Provedenim aktivnostima uspostavljeni su ključni stručni i podatkovni temelji za sustavno upravljanje rizikom od klizišta.  
Ostale aktivnosti koje se provode vezane za ovo ključno područje intervencije: 
· Državni hidrometeorološki zavod (DHMZ) sudjeluje u nekoliko nacionalnih i međunarodnih istraživačkih projekata koji doprinose boljem razumijevanju i prognozi ekstremnih vremenskih prilika u uvjetima klimatskih promjena (PACT-VIRA, ADRIAirBURN, CroClimExtremes, C3PO, Clim4Cast, LIFE City TRAQ, EMEP, HORIZON NextAIRE);
· Sredinom 2025. godine, Hrvatski geološki institut izradio je Studiju podložnosti na klizanje na prostoru Krapinsko-zagorske županije pri čemu je izrađen katastar klizišta za cijelo područje Županije što omogućuje bolje planiranje mjera smanjenja rizika; 
· Ministarstvo unutarnjih poslova nositelj je „Zakona o kritičnoj infrastrukturi“ (NN 89/2025) koji je donesen u lipnju 2025. godine i koji uspostavlja okvir za izradu nacionalne procjene rizika i kritične infrastrukture te procjene rizika kritičnih subjekata  uz propisivanje obveze izvještavanja o procjenama rizika, 
· Ministarstvo zaštite okoliša i zelene tranzicije u ožujku 2025. godine objavilo je javni poziv „Jačanje primijenjenih istraživanja za mjere prilagodbe klimatskim promjenama i upravljanja rizicima“ čiji je cilj bio pružanje potpore provedbi primijenjenih znanstvenih istraživanja iz navedenih područja,
· Na zahtjev nadležnih tijela, Hrvatska agencija za poljoprivredu i hranu (HAPIH) tijekom 2025. godine izradila je 6 procjena rizika od štetnih organizama za bilje, jednu procjenu učinka propisa te veći broj stručnih mišljenja vezanih za zdravlje bilja.
Integracija ciljeva Strategije u strateški i zakonodavni okvir s ciljem privlačenja i korištenja europskih fondova, programa i instrumenata
U 2025. godini započela je provedba izgradnje brane na rijeci Neretvi, ključne infrastrukturne  mjere za smanjenje rizika od zaslanjivanja tla i voda i ugrožavanja poljoprivredne proizvodnje i vodnih resursa. Izgradnjom brane sprečava se prodor zaslanjene vode iz mora u korito rijeke Neretve, čime se štite ključni prirodni i gospodarski resursi i smanjuje potreba za interventnim mjerama u kriznim situacijama. Izgradnju brane provode Hrvatske vode u okviru Projekta zaštite od zaslanjenja tala i voda na području Neretve.
Aktivnosti provedbe mjera obrane od poplava provode se u okviru nekoliko projekata zaštite od poplava (Sustav zaštite od poplava karlovačko-sisačkog područja, Projekt "Zaštita od poplava grada Ogulina", Rekonstrukcija desnog nasipa Save između naselja Drnek – Suša, Rekonstrukcija dunavskih nasipa Gomboš i Batina, Smanjenje rizika od poplava na području Grada Vukovara, Uređenje sliva Ođenice na području Grada Virovitice). U 2025. godini Hrvatske vode dovršile su radove na izgradnji nasipa Kupe, obaloutvrde i zaštitnog zida na lijevoj obali Kupe od naselja Selce do Rečice, nastavljeni su radovi na izgradnji retencije Ogulin, završeni su radovi na rekonstrukciji desnog nasipa Save na dionici od Drneka do Suše, te su u potpunosti dovršeni zahvati koji se odnose na revitalizaciju Virovitičkih jezera. 
Tijekom 2025. godine Agencija za plaćanje u poljoprivredi, ribarstvu i ruralnom razvoju, kao provedbeno tijelo Programa ruralnog razvoja Republike Hrvatske za razdoblje 2014.-2020., isplatila je sve ugovorene projekte u okviru tipa operacije 4.3.1. „Investicije u osnovnu infrastrukturu javnog navodnjavanja“. Ulaganjima je cilj povećanje poljoprivrednih površina pogodnih za navodnjavanje, u svrhu ublažavanja negativnih učinaka klimatskih promjena i sve češćih suša. 
Ministarstvo poljoprivrede, šumarstva i ribarstva, kao koordinator rizika od suše kontinuirano osigurava samo praćenje utrošenih financijskih sredstava. Radi boljeg upravljanja rizikom od suše i boljeg planiranja aktivnosti, mjera i potreba kojima se štete od suše mogu smanjiti ili spriječiti, osobito u kontekstu specifičnosti relativno sporog razvoja ove prijetnje, nužno je poboljšati praćenje provedbe i rezultata projekata navodnjavanja, izgraditi jasan sustav odgovornosti u planiranju i provedbi mjera te potaknuti kontinuiranu suradnju sa znanstveno-istraživačkim ustanovama i nadležnim tijelima za upravljanje vodnim resursima. 
U lipnju 2025. godine uspostavljen je novi nacionalni okvir za zaštitu kritične infrastrukture koji uređuje otpornost i nadzor nad kritičnim subjektima. Navedeno ima izravan utjecaj na reviziju postojećih sigurnosnih planova i planova kontinuiteta poslovanja te horizontalno upravljanje među sektorima kritične infrastrukture na tragu opće otpornosti. 
Zakonom o klimatskim promjenama i zaštiti ozonskog sloja iz 2025. godine uvodi se obveza klimatskog potvrđivanja razvojnih dokumenata i projekata kako bi se osiguralo usklađivanje s ciljevima prilagodbe i otpornosti na klimatske promjene. Zakonom se propisuje obveza izrade Programa ublažavanja klimatskih promjena, prilagodbe klimatskim promjenama i zaštite ozonskog sloja na regionalnoj i lokalnoj razini, čime se osigurava sustavno planiranje i provedba mjera prilagodbe. 
U okviru projekta Hrvatskih šuma Jačanje mjera otpornosti na klimatske promjene za zaštitu i revitalizaciju ekosustava u Spačvansko-bosutskom bazenu – RETFOR izrađena je sveobuhvatna baza podataka koja objedinjuje povijesne, znanstvene i tehničke informacije relevantne za šume, vodne sustave i klimatske trendove u prekograničnom području Hrvatske i Srbije. Hrvatske šume ugovorile su opremanje centra za praćenje klimatskih promjena te izradile program obnove piezometarske mreže za prekogranično praćenje nivoa podzemnih voda. 

Strateški cilj „Povećanje spremnosti za upravljanje u katastrofama“ sadrži dva ključna područja intervencije:
KPI 2.1. - Planiranje, upravljanje i definiranje jasnog lanca odgovornosti na nacionalnoj, 
regionalnoj i lokalnoj razini kod odgovora na katastrofe, usklađivanje zakonodavnog okvira u odnosu na dionike nadležne za odgovor te usklađivanje planova razvoja i ulaganja u jačanje kapaciteta na lokalnoj, regionalnoj i nacionalnoj razini u skladu s procjenama rizika, procjenama sposobnosti te aktima strateškog planiranja.
KPI 2.2 - Jačanje sposobnosti i kapaciteta operativnih snaga s ciljem osiguravanja učinkovitog 
odgovora na izvanredne situacije i brzog oporavka, uz istovremeno omogućavanje i osnaživanje sposobnosti i kolektivne solidarnosti na razini zajednice.

[bookmark: _Toc235093274]2.2.1. Ostvarene vrijednosti pokazatelja uspješnosti 
Pokazatelj učinka za strateški cilj „Povećanje spremnosti za upravljanje u katastrofama“ prati promjene u razini posljedica katastrofa na stanovništvo Republike Hrvatske te je usklađen s metodologijom Sendai okvira za smanjenje rizika od katastrofa i sustavom izvještavanja putem Sendai Monitora.[footnoteRef:3] [3:  Pokazatelji učinka usklađeni su s globalnim ciljevima Sendai okvira za smanjenje rizika od katastrofa 2015.–2030. i metodologijom izvještavanja putem sustava Sendai Monitor. Pokazatelj broja umrlih, nestalih i izravno pogođenih osoba odgovara globalnom cilju A (indikator A-1).] 

Kao što je pojašnjeno u poglavlju 1.2.1., zbog složenosti procesa prikupljanja, obrade i validacije podataka, službeni agregirani podaci o pogođenim osobama u katastrofama u pravilu postaju dostupni tek tijekom trećeg kvartala godine koja slijedi nakon izvještajne godine.
Slijedom navedenog, u ovom izvješću prikazane su posljednje dostupne potvrđene vrijednosti pokazatelja učinka koje se odnose na 2024. godinu.

	Pokazatelj učinka
	Početna vrijednost
(2017)
	Ciljana vrijednost
	Ostvarena vrijednost

	
	
	Smanjenje početne vrijednosti za 5% 2030.
	Godišnja 0,5% (linearna)
	Godina
	Iznos

	Broj umrlih, nestalih osoba i izravno pogođenih osoba u katastrofama na 100.000 stanovnika
	20,947836[footnoteRef:4] [4:  Početna vrijednost temeljem Sendai monitora 
(https://sendaimonitor.undrr.org/country/coordinator/analytics/country-global-target/13/3?countries=41). Podatak iz Strategije upravljanja rizicima od katastrofa (0,58345) preuzet je s portala koji prati indikatore vezane uz Ciljeve održivog razvoja Državnog zavoda za statistiku. Navedeni podatak više nije dostupan niti je sadržavao podatke umrlih uslijed toplinskih i hladnih valova.] 

	2021

	20,73835764
	2022
	110,954313

	
	
	
	20,63361846
	2023
	27,765024

	
	
	
	20,52887928
	2024
	10,054187

Što se tiče sakupljenih podataka od nadležnih tijela kroz upitnik o samoprocjeni razine doprinosa aktivnosti u ostvarenju strateškog cilja, ukupna prosječna ocjena za strateški cilj 2. – Povećanje spremnosti za upravljanje katastrofama je 6,6.
U odnosu na prošlogodišnju samoprocjenu doprinosa u ostvarenju strateških ciljeva, vidljiv je blagi porast prosječne ocjene za ključno područje intervencije 2.1. Planiranje i upravljanje (7,3 u odnosu na prošlogodišnju ocjenu 6,8), dok je kod KPI 2.2. Jačanje sposobnosti i kapaciteta zabilježen pad prosječne ocjene nadležnih tijela (6,0 u odnosu na prošlogodišnju ocjenu 7,4). To je rezultiralo smanjenjem ukupne prosječne ocjene za drugi strateški cilj (6,6 u odnosu na prošlogodišnju ocjenu 7,1). 
Ukupan iznos utrošenih sredstva u 2025. godini za projekte iz prijedloga Akcijskog plana koji doprinose ovom strateškom cilju iznosi oko 31.725.000 eura.

Planiranje i upravljanje
U prosincu 2025. godine završen je projekt Ministarstva unutarnjih poslova Safe and equal in emergencies (SEE ME 2) čiji je cilj unaprjeđenje sigurnosti i ravnopravnosti osoba s invaliditetom u hitnim slučajevima. U prosincu 2024. i tijekom 2025. godine provedeno je teorijsko i praktično osposobljavanje pripadnika žurnih službi i operatera 112 centara u pet velikih gradova (Splitu, Rijeci, Osijeku, Varaždinu i Zagrebu) radi učinkovitijeg komuniciranja i spašavanja osoba s invaliditetom u hitnim situacijama. Također, provedene su aktivnosti osnaživanja osoba s invaliditetom tijekom kojih je nekoliko stotina osoba s invaliditetom dobilo prilagođene upute za postupanje u hitnim situacijama, a putem portala e-Građani razvijena je funkcionalnost za dobrovoljnu dopunu podataka o osobama s invaliditetom u Registru osoba s invaliditetom, čime se poboljšava učinkovitost žurnih službi u kriznim situacijama.
Završen je projekt Hrvatskih šuma Izgradnja, rekonstrukcija i održavanje šumskih prometnica u državnim šumama u razdoblju 2023. do 2025. čiji je cilj bio doprinos boljoj protupožarnoj zaštiti šuma u Republici Hrvatskoj. U 2025. godini izgrađeno je 49,38 km novih prometnica, dok je na postojećim šumskim prometnicama izvršena rekonstrukcija u duljini od 360 km te je osigurano njihovo održavanje na ukupno 990 km. Provedene aktivnosti omogućit će vatrogasnim snagama brži i lakši pristup do požarišta. 
Ostale aktivnosti koje su se provodile vezane za ovo ključno područje intervencije: 
· Državni hidrometeorološki zavod (DHMZ) ažurirao je algoritam upozorenja na velike količine oborina te su analizirani i implementirani novi pragovi za žuto, narančasto i crveno upozorenje. Ažuriran je i algoritam za upozorenja na hladne valove koji je u primjeni od zime 2025/2026;
· Studija podložnosti na klizanje na prostoru Krapinsko-zagorske županije Hrvatskog geološkog instituta ojačala je planiranje i upravljanje u kontekstu pripravnosti na katastrofe povezane s klizištima, pružajući stručnu podlogu za donošenje odluka temeljenih na podacima.

Jačanje sposobnosti i kapaciteta
Krajem 2025. godine završio je projekt Ministarstva unutarnjih poslova Helikopterska potpora sustavu civilne zaštite – faza II  koji predstavlja značajan iskorak u jačanju sposobnosti i otpornosti sustava civilne zaštite RH u smjeru brzog, učinkovitog i stručnog djelovanja u svim izvanrednim okolnostima. Dva helikoptera Bell 412 EPX s kompletnom opremom isporučena su u prosincu 2024. godine, a tijekom 2025. godine provedena je obuka 12 pilota i 7 tehničara za održavanje. Helikopteri su registrirani te je provedena obuka za rad. Završna konferencija projekta održana je u prosincu 2025. g.
Početkom listopada 2025. godine, u organizaciji Ministarstva mora, prometa i infrastrukture, uspješno je održana međunarodna vježba traganja, spašavanja i suzbijanja iznenadnog onečišćenja mora ADRIATIC SEA SARex/POLex/COMex 2025 u kojoj je sudjelovalo više od 300 predstavnika nacionalnih i međunarodnih institucija, agencija i organizacija. Scenarij vježbe temeljio se na simuliranom sudaru putničkog broda i tankera, što je uključivalo složene operacije traganja i spašavanja, evakuaciju, gašenje požara te koordinirani odgovor na izljev ulja sa zahtjevom za međunarodnom pomoći. Vježba je obuhvatila i razmjenu informacija između nacionalnih i međunarodnih centara, zajedničko planiranje, i upravljanje resursima te testiranje novih tehnologija, uključujući dronove i satelitske sustave praćenja.
Ostale aktivnosti koje se provode vezano za ovo ključno područje intervencije:
· U prosincu 2024. godine objavljen je poziv Ministarstva regionalnog razvoja i fondova EU za dodjelu bespovratnih sredstava Jačanje kapaciteta za protupožarnu zaštitu na brdsko-planinskim i potpomognutim područjima – faza 2 te je u 2025. godini sklopljeno 39 Ugovora o dodjeli bespovratnih sredstava za projektne prijedloge jedinica lokalne samouprave prijavljene na Poziv;
· Započet je projekt Ministarstva unutarnjih poslova Modernizacija sustava za uzbunjivanje te je u 2025. godini započela nabava i montaža sirena i opreme, usluge nadzora i usluge promidžbe i vidljivosti;
· U svibnju 2025. godine potpisan je ugovor o dodjeli bespovratnih sredstava za projekt Osnaživanje kapaciteta i opremanje Hrvatskog centra za potresno inženjerstvo – interventne službe, uspostavljena su regionalna sjedišta/ispostave te su započele aktivnosti koje obuhvaćaju izradu pravilnika kojim se uređuju uvjeti i standardi korištenja zaštitne opreme, razvoj GIS platforme za preglede oštećenih građevina i edukacijske programe za inženjere za preglede oštećenja i uporabljivosti zgrada;
· U rujnu 2025. godine Plovputu je isporučena još jedna nova brodica za postavljanje i održavanje objekata sigurnosti plovidbe, te uređenje pomorskih plovnih puteva; 
· Radi osiguravanja primjerenog nacionalnog odgovora na iznenadna onečišćenja mora, tijekom 2025. g. Ministarstvo mora, prometa i infrastrukture započelo je nabavu opreme za reagiranje na iznenadna onečišćenja mora, s ciljem opremanja drugog nacionalnog logističko-skladišnog centra za suzbijanje onečišćenja mora. Također, kontinuirano se provodi edukacija osoblja za provedbu Plana intervencija;
· Ministarstvo zdravstva, Hrvatski zavod za hitnu medicinu i partneri tijekom 2025. godine organizirali su Cro-MRMI tečajeve (Medicinski odgovor na veliku nesreću i katastrofu) koji su pružili stručno usavršavanje za potrebe djelatnika hitne medicinske službe, a cilj edukacije je obučavanje medicinskih stručnjaka za organiziran, adekvatan, pravovremen i koordiniran odgovor na velike nesreće i katastrofe; 
· Projekt Hrvatskih šuma Obnova bioraznolikosti u šumama i šumskom zemljištu i njihova zaštita pristupima temeljenim na ekosustavima na području projekta REBIOFORESTS nastao je kao dio obnove šumskih sastojina nastradalih u velikom olujnom nevremenu u ljeto 2023. godine na području Uprave šuma Podružnice (UŠP) Vinkovci. Hrvatske šume provele su snimanje dronom tijekom vegetacijskog razdoblja, a prikupljeni podaci uspoređeni su s Copernicus satelitskim snimkama. Na temelju ove analize definirana je šumska površina koja će se obnoviti u okviru projekta, čime je postavljen temelj za daljnje terenske aktivnosti.;
· U 2025. godini Hrvatska gorska služba spašavanja (HGSS) značajno je unaprijedila svoje operativne kapacitete kroz nabavu specijalizirane opreme za rad na vodi, visini i u speleološkim objektima. Poseban naglasak stavljen je na razvoj bespilotnih sustava za traganje i spašavanje te digitalizaciju sustava zapovijedanja na terenu;
· Hrvatske šume kontinuirano osiguravaju održavanje sustava videonadzora za rano otkrivanje šumskih požara što vatrogasnim postrojbama skraćuje period do intervencije te su u 2025. godini opožarene šumske površine u RH smanjene u odnosu na višegodišnje prosjeke prije uspostave projekta FIRESTOP; 
· Sektor za poslove radiološke i nuklearne sigurnosti Ravnateljstva civilne zaštite u 2025. godini ojačao je prekograničnu suradnju sa slovenskim kolegama održavši zajedničku vježbu koja je obuhvatila scenarije vezane za komunikaciju, organizacijske aspekte i zaštitne mjere u odgovoru na nuklearne nesreće.

U izvještajnom razdoblju, u provedbi projekata iz prijedloga Akcijskog plana upravljanja rizicima od katastrofa za razdoblje do 2027. godine, ukupno je utrošeno oko 82.608.000 eura, što uključuje završene i projekte u tijeku. Najveći udio utrošenih sredstava u 2025. godini (52%) odnosi se na projekte koji se bave mjerama upravljanja rizicima od poplava. 
U izvještajnom razdoblju, završeni su sljedeći projekti, čija ukupno utrošena sredstva u 2025. godini iznose oko 35.735.000 eura.	
· Projekt Hrvatskih voda
· Projekt unaprjeđenja negrađevinskih mjera upravljanja rizicima od poplava u Republici Hrvatskoj (VEPAR)
· Projekti Ministarstva unutarnjih poslova
· Safe and equal in emergencies (SEE ME 2)
· Helikopterska potpora sustavu civilne zaštite – faza II
· Projekt Hrvatskih šuma
· Izgradnja, rekonstrukcija i održavanje šumskih prometnica u državnim šumama u razdoblju  2023. do 2025.
U izvještajnom razdoblju, konačno su isplaćeni sljedeći projekti navodnjavanja Ministarstva poljoprivrede, šumarstva i ribarstva:
· Projekt navodnjavanja - Šibensko-kninska županija (Donje polje - Jadrtovac)
· Projekt navodnjavanja - Osječko-baranjska županija (Gat)
· Projekt navodnjavanja - Virovitičko-podravska županija (Kapinci vaška)
· Projekt navodnjavanja - Osječko-baranjska županija (Mala šuma - veliki vrt).
Uz obavezu godišnjeg praćenja i izvještavanja prema Zakonu o sustavu strateškog planiranja i upravljanja razvojem Republike Hrvatske („Narodne novine“ br. 123/17 i 151/22), uspostavljen je i interni sustav razmjena informacija kojim koordinira Ministarstvo unutarnjih poslova.
Tijekom provedbe Strategije prepoznata je potreba za daljnjim unaprjeđenjem sustava prikupljanja podataka o štetama i gubicima od katastrofa na nacionalnoj razini. Trenutno se podaci prikupljaju iz više sektorskih izvora te se njihova obrada i validacija provode nakon završetka izvještajne godine, zbog čega konsolidirani podaci postaju dostupni tek tijekom drugog kvartala sljedeće godine.

U cilju unaprjeđenja kvalitete i pravovremenosti podataka provode se aktivnosti usmjerene na razvoj metodologije i uspostavu sustava za sustavnije prikupljanje podataka o štetama i gubicima od katastrofa, među ostalim kroz projekt DrawData. Uspostava takvog sustava u budućnosti će omogućiti preciznije i pravovremeno praćenje učinaka katastrofa te kvalitetnije planiranje mjera za smanjenje rizika od katastrofa.
Smanjenje rizika od katastrofa kompleksno je područje koje iziskuje međusektorsku suradnju i koordinaciju. Stoga je nužna učinkovita suradnja svih dionika u provedbi Strategije. 
U tijeku je donošenje novog Akcijskog plana za razdoblje do 2027. godine, u kojem se definiraju projekti i aktivnosti upravljanja rizicima od katastrofa za navedeno razdoblje. Tijekom praćenja provedbe Strategije i Akcijskog plana nužna je suradnja sa svim dionicima te njihovo aktivno uključivanje u provedbu aktivnosti radi učinkovitog upravljanja rizicima od katastrofa.
U 2025. godini postignuti su značajni pomaci u provedbi Strategije upravljanja rizicima od katastrofa u Hrvatskoj u različitim područjima, od aktivnosti usmjerenih na spremnost za upravljanje u katastrofama do unapređenja operativnih kapaciteta sustava civilne zaštite i ostalih relevantnih tijela kroz modernizaciju opreme, stručna osposobljavanja te razvoj sustava za prikupljanje i analizu podataka o katastrofama. 
Iako novi Akcijski plan još nije formalno usvojen, kroz samoprocjenu razine doprinosa u ostvarenju strateških ciljeva, utrošena sredstva i rezultate upitnika o statusu projekata vidljiv je napredak u ostvarenju strateških ciljeva, jačanje sustava upravljanja rizicima od katastrofa i unaprjeđenje odgovora na katastrofe.
Analizom odgovora iz evaluacijskog upitnika o razvojnim potrebama upravljanja rizicima od katastrofa prema sektorima može se generalno zaključiti da se realizacija razvojnih potreba u sustavu civilne zaštite proteže od strateškog planiranja na sektorskoj razini i uspostave koordinacijskih struktura do praktičnog ulaganja u opremu, ljudske resurse i sustave komunikacije kako bi se ublažili učinci svih značajnih rizika i unaprijedilo preventivno djelovanje i upravljanje rizicima od katastrofa predviđeno Strategijom.
Koordinacijska uloga Ministarstva unutarnjih poslova u razmjeni informacija između svih relevantnih tijela i vođenje ključnih projekata doprinijeli su ukupnoj spremnosti Republike Hrvatske za učinkovito upravljanje rizicima od katastrofa.
[bookmark: _Toc235093277]3.1. Praćenje ispunjenosti uvjeta koji omogućuju korištenje sredstava fondova Europske unije u razdoblju 2021.-2027.
Kao što je već spomenuto, Strategija upravljanja rizicima od katastrofa do 2030. godine predstavlja jedan od akata strateškog planiranja kojim Republika Hrvatska ispunjava tematski uvjet 2.4. „Učinkovit okvir za upravljanje rizicima od katastrofa“ iz Priloga IV. Uredbe (EU) 2021/1060 Europskog parlamenta i Vijeća. Ispunjenost navedenog uvjeta temelji se na postojanju cjelovitog nacionalnog okvira upravljanja rizicima od katastrofa koji uključuje procjene rizika od katastrofa, Strategiju upravljanja rizicima od katastrofa do 2030. godine, pripadajuće akcijske planove te kontinuirano praćenje njihove provedbe.
Tijekom 2025. godine nastavljen je proces unaprjeđenja nacionalnog okvira upravljanja rizicima od katastrofa kroz aktivnosti usmjerene na razvoj procjena rizika, unaprjeđenje sustava prikupljanja podataka o štetama i gubicima, razvoj sustava ranog upozoravanja te jačanje stručnih i operativnih kapaciteta nadležnih tijela.
U području procjene rizika i upravljanja podacima nastavljen je razvoj metodologije prikupljanja podataka o štetama i gubicima kroz projekt DrawData, izrađena je nacionalna Metodologija prikupljanja podataka o štetama i gubicima te su provedena pilot testiranja sustava u četiri županije. Nastavljene su aktivnosti projekata CROSSNET i LADY, kojima se unapređuju seizmološki i geološki podaci te procjene rizika od potresa i klizišta, dok je Ministarstvo zdravstva započelo izradu prve Nacionalne strateške procjene rizika za izvanredne situacije u zdravstvu primjenom metodologije Svjetske zdravstvene organizacije (STAR). Također je donesen Zakon o kritičnoj infrastrukturi koji daje okvir za izradu nacionalne procjene rizika kritične infrastrukture, a uz sve to je i Hrvatska agencija za poljoprivredu i hranu izradila nekoliko procjena rizika od štetnih organizama za bilje
U području prevencije nastavljena su značajna ulaganja u sustav upravljanja rizicima od poplava kroz završetak projekta VEPAR i provedbu velikih infrastrukturnih projekata Hrvatskih voda, kao i aktivnosti smanjenja rizika od požara, suša, klizišta i seizmičkog rizika, poput, primjerice, aktivnosti kojom se osigurava održavanje sustava videonadzora za rano otkrivanje šumskih požara. Donošenjem Zakona o klimatskim promjenama i zaštiti ozonskog sloja dodatno je ojačan institucionalni okvir za procjenu klimatskih rizika i prilagodbu klimatskim promjenama, čime se osigurava daljnja integracija klimatskih promjena u upravljanje rizicima od katastrofa.
U području pripravnosti i odgovora nastavljena su ulaganja u modernizaciju sustava civilne zaštite kroz završetak projekta Helikopterska potpora sustavu civilne zaštite – faza II, provedbu projekta SEE ME 2, modernizaciju sustava uzbunjivanja, jačanje kapaciteta Hrvatske gorske službe spašavanja, razvoj sustava zaštite kritične infrastrukture te provedbu brojnih nacionalnih i međunarodnih vježbi i stručnih osposobljavanja.
Tijekom izvještajnog razdoblja provodile su se i aktivnosti vezane uz donošenje Akcijskog plana upravljanja rizicima od katastrofa za razdoblje do 2027. godine. Iako Akcijski plan tijekom 2025. godine još nije bio formalno donesen, njegov sadržaj bio je izrađen te su se aktivnosti planirane novim Akcijskim planom nastavile provoditi kroz provedbeni program Ministarstva unutarnjih poslova, provedbene programe drugih nadležnih tijela državne uprave, višegodišnje infrastrukturne projekte te projekte financirane iz fondova i programa Europske unije. Time je osiguran kontinuitet provedbe mjera upravljanja rizicima od katastrofa i ispunjavanja kriterija tematskog uvjeta 2.4. tijekom cijelog izvještajnog razdoblja.
Republika Hrvatska stoga je tijekom 2025. godine nastavila održavati i unaprjeđivati nacionalni okvir upravljanja rizicima od katastrofa, osiguravajući kontinuitet ispunjavanja uvjeta koji omogućuju provedbu fondova Europske unije u programskom razdoblju 2021. – 2027., kroz razvoj planskog okvira, ažuriranje procjena rizika, provedbu mjera prevencije i pripravnosti te kontinuirana ulaganja u jačanje otpornosti društva na katastrofe.
Donošenjem Akcijskog plana upravljanja rizicima od katastrofa za razdoblje do 2027. godine dodatno se doprinosi nastavku kontinuiteta ispunjavanja uvjeta 2.4. za preostalo razdoblje provedbe programa Europske unije 2021. – 2027.

Strateski cilj 1: Smanjenje rizika od katastrofa

Razina doprinosu strateskom cilju 2

Strateski cilj 2: Povecanje spremnosti za upravljanje katastrofama

